REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunititetska pitanja

22 Broj: 013-3329/12

23. oktobar 2012. godine

B e o g r a d

NARODNOJ SKUPŠTINI REPUBLIKE SRBIJE

 Na osnovu člana 199. i člana 65. stav 2. alineja prva Poslovnika Narodne skupštine, Odbor za administrativno-budžetska i mandatno-imunititetska pitanja, na 25. sednici održanoj 23. oktobra 2012. godine, razmotrio je Odluku Republičke izborne komisije o dodeli mandata narodnog poslanika radi popune upražnjenog poslaničkog mesta u Narodnoj skupštini 02 Broj 013-1332/12 i o tome podnosi sledeći

I Z V E Š T A J

Odbor je konstatovao da je prestankom mandata narodnom poslaniku Nebojši Zdravkoviću, izabranom sa Izborne liste UJEDINjENI REGIONI SRBIJE – MLAĐAN DINKIĆ, ostalo upražnjeno poslaničko mesto u Narodnoj skupštini Republike Srbije, u skladu sa odredbom člana 88. Zakona o izboru narodnih poslanika.

 Kada narodnom poslaniku mandat prestane pre isteka vremena na koje je izabran, mandat se dodeljuje kandidatu sa iste izborne liste sa koje je bio izabran narodni poslanik, na način utvrđen u članu 92. Zakona o izboru narodnih poslanika.

Odbor je, postupajući u skladu sa odredbama člana 199. Poslovnika Narodne skupštine, izvršio uvid u Odluku Republičke izborne komisije i Uverenje o izboru narodnog poslanika Branislava Mitrovića, izabranog sa Izborne liste UJEDINjENI REGIONI SRBIJE – MLAĐAN DINKIĆ i utvrdio da su podaci o izboru narodnog poslanika istovetni sa podacima iz Odluke Republičke izborne komisije, čime su se stekli uslovi za potvrđivanje mandata imenovanom narodnom poslaniku.

Odbor predlaže da Narodna skupština, odmah po prijemu ovog izveštaja, konstatuje potvrđivanje mandata novoizabranom narodnom poslaniku Branislavu Mitroviću.

Za izvestioca Odbora na sednici Narodne skupštine određen je Zoran Babić, predsednik Odbora.

 PREDSEDNIK

 Zoran Babić